Investiții pentru demnitate și o viață mai bună
˜ DGASPC Ilfov modernizează serviciile sociale de la Vidra
Grija față de persoanele vulnerabile înseamnă mai mult decât acordarea unor servicii sociale. Înseamnă crearea unui mediu sigur, modern și adaptat nevoilor fiecărui beneficiar. Acesta este obiectivul investițiilor derulate de Direcția Generală de Asistență Socială și Protecția Copilului Ilfov în cadrul Centrului de Îngrijire și Asistență pentru Persoane Adulte cu Dizabilități din Vidra, unde lucrările de modernizare sunt în plină desfășurare.
Carmen ISTRATE
Intervențiile vizează corpul principal al centrului, spațiu în care se vor desfășura activitățile de recuperare, socializare și terapie ocupațională. Clădirea este în reabilitare și va fi dotată astfel încât să răspundă standardelor actuale privind accesibilitatea, confortul și siguranța beneficiarilor. Noua amenajare va permite organizarea unor activități diversificate, va avea inclusiv o sală dedicată kinetoterapiei, și va contribui la creșterea calității serviciilor oferite beneficiarilor: asistență medicală și îngrijire, suport emoțional și consiliere psihologică, servicii de abilitare și reabilitare, activități educative și de socializare, petrecerea timpului liber, precum și sprijin pentru reintegrarea familială și comunitară.
Ansamblul rezidențial de la Vidra include spațiile destinate cazării beneficiarilor, pe o perioadă nedeterminată, un bloc alimentar și o spălătorie, toate componente esențiale pentru funcționarea unui serviciu social complex. Împreună, acestea formează un spațiu în care persoanele adulte cu dizabilități beneficiază de găzduire, îngrijire, asistență medicală, recuperare, sprijin psihologic și activități care urmăresc menținerea autonomiei și integrarea socială.

Centrul de criză pentru vârstnici, sprijin imediat pentru cei aflați în nevoie
În imediata vecinătate a Centrului de Îngrijire și Asistență pentru Persoane Adulte cu Dizabilități funcționează și Centrul de Criză pentru Persoane Vârstnice, inaugurat la sfârșitul anului 2024, cu o capacitate de 42 de locuri. 
Acesta completează rețeaua de servicii sociale a DGASPC Ilfov, oferind intervenție rapidă și sprijin specializat persoanelor aflate în situații dificile. Scopul principal al Centrului este de a oferi persoanelor vârstnice servicii de îngrijire de bază și servicii sociale respectiv: găzduire și hrană corespunzătoare; îngrijire medicală și readaptare; asistență socială și psihologică; activități pentru petrecerea timpului liber. Beneficiarii sunt persoanele care au împlinit vârsta de pensionare, domiciliate în județul Ilfov, care se află în una dintre următoarele situații: necesită îngrijiri socio-medicale care nu pot fi asigurate la domiciliu; nu se pot gospodări singure; sunt lipsite de susținători legali sau sprijin familial; nu au locuință sau resurse financiare suficiente pentru a-și asigura nevoile de bază. Serviciile sunt oferite pe o perioadă de 6 luni, cu posibilitatea de prelungire în funcție de situația beneficiarului.
Investițiile realizate la Vidra reflectă, așadar, direcția asumată de DGASPC Ilfov: dezvoltarea unor servicii sociale moderne, centrate pe beneficiar, în care accentul cade nu doar pe îngrijire, ci și pe respectarea demnității, a drepturilor și a calității vieții fiecărei persoane. 
Directorul Centrului, Cătălina Tudor, spune că investițiile sunt făcute având în vedere, înainte de toate, nevoile beneficiarilor. Aceasta ne-a declarat că ”fiecare investiție pe care o realizăm are un singur scop: oamenii aflați în grija noastră să beneficieze de cele mai bune condiții de viață și de servicii adaptate nevoilor lor. Modernizarea spațiilor și dotarea acestora cu echipamente actuale înseamnă mai mult confort, mai multă siguranță și posibilitatea de a desfășura activități care contribuie la dezvoltarea și menținerea autonomiei beneficiarilor. Persoanele adulte vulnerabile au nevoie, înainte de toate, de respect, grijă și șansa de a trăi într-un mediu apropiat de cel al unei familii, iar acesta este obiectivul întregii echipe”.
Prin aceste investiții, DGASPC Ilfov demonstrează că serviciile sociale înseamnă dezvoltare continuă și responsabilitate față de comunitate. Modernizarea infrastructurii este însoțită de preocuparea permanentă pentru creșterea calității actului de îngrijire și pentru diversificarea activităților destinate beneficiarilor, astfel încât fiecare persoană aflată în sistemul de protecție să poată beneficia de sprijin, siguranță și oportunități reale pentru o viață cât mai independentă.